Diari Oficial de la Generalitat Valenciana


Sumari del DOGV 3415, del 19-01-1999 (1999/324)

RESOLUCIÓ de 7 de gener de 1999, de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, per la que es convoquen cursos de formació per a l'exercici de la funció directiva del professorat dels centres docents públics d'Educació Infantil, de Primària, d'Educació Permanent d'Adults, d'Educació Secundària i d'Ensenyaments de Règim Especial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3415

Data del DOGV
:   19-01-1999

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   1999/324


Data del document
:   07-01-1999

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

 Descriptors 

:   * reciclatge professional
    * formació en el lloc de treball
    * personal docent

RESOLUCIÓ de 7 de gener de 1999, de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, per la que es convoquen cursos de formació per a l'exercici de la funció directiva del professorat dels centres docents públics d'Educació Infantil, de Primària, d'Educació Permanent d'Adults, d'Educació Secundària i d'Ensenyaments de Règim Especial de la Comunitat Valenciana. [1999/M324]
  
La Llei Orgànica 1/1990, de 3 d'octubre, d'Ordenació General del Sistema Educatiu que ha significat un avanç decisiu per a la millora de la qualitat d'ensenyament, establix en l'article 55 que els poders públics prestaran una atenció prioritària al conjunt de factors que afavorixen la qualitat i millora de l'ensenyament, destacant entre ells els recursos educatius i la funció directiva. L'article 58 establix que les administracions educatives afavoriran l'exercici de la funció directiva als centres docents, a través de l'adopció de mesures que milloren la preparació i l'actuació dels equips directius dels mencionats centres.
  
La Llei Orgànica 9/1995, de 20 de novembre, de la Participació, Avaluació i el Govern dels Centres Docents, establix un nou sistema per a l'elecció dels directors dels centres docents públics que introduïx, entre les seues novetats, una exigència més gran pel que fa a la garantia que els qui accedisquen a esta important funció estiguen suficientment formats i puguen assumir les seues responsabilitats.
  
Element essencial del nou sistema és l'exigència d'una sèrie de requisits, entre els quals adquirix especial rellevància l'obligació d'obtindre una acreditació específica als qui desitgen ser candidats per a l'exercici de la direcció, i són les administracions educatives, tal com s'indica en l'article 19 de la Llei de la Participació, l'Avaluació i el Govern dels Centres Docents, qui establiran les condicions d'aplicació d'estos requisits a través de la promoció de programes de formació específica del professorat referent a l'organització i direcció dels centres. Per a això faran les convocatòries oportunes perquè els professors que ho desitgen i tinguen els requisits establits puguen ser acreditats per a l'exercici de la funció directiva.
  
Per tot això, i en virtut de les competències que em conferix l'article 17.14 del Reglament Orgànic i Funcional de la Conselleria de Cultura, Educació i Ciència aprovat pel Decret 32/1997, de 26 de febrer, resolc:
  
Primer. Convocatòria
  
Convocar 13 cursos de formació conduents a l'acreditació per a l'exercici de la direcció en centres docents públics. La distribució, el calendari i el lloc de realització dels cursos es detallen en l'annex I d'esta Resolució.
  
Segon. Finançament
  
El finançament dels cursos anirà a càrrec del capítol II, programa 421.30 del pressupost de l'any 1999.
  
Tercer. Objectiu i continguts
  
L'objectiu fonamental d'aquesta convocatòria és desenvolupar mitjançant cursos els programes de formació vàlids per a l'exercici de la direcció als centres docents públics segons s'indica en l'article 4 del Reial Decret 2192/1995, de 28 de desembre, pel qual es regula l'acreditació per a l'exercici de la direcció als centres docents públics.
  
El disseny del contingut dels cursos inclou cinc blocs temàtics i la realització d'un treball pràctic tutelat que consistirà en l'elaboració del programa de direcció.
  
Els blocs temàtics a desenvolupar són els següents:
  
1. El nou sistema educatiu i el seu desenvolupament legislatiu.
  
2. Estructura, organització, dinamització i funcionament dels centres educatius.
  
3. El procediment administratiu en relació amb l'aplicació de la legislació en matèria de drets i deures.
  
4. L'equip directiu al centre docent. El projecte educatiu de centre i el projecte curricular.
  
5. L'avaluació dels centres docents.
  
Quart. Característiques dels cursos
  
- La durada de cada un d'aquests cursos és de 70 hores a realitzar segons el calendari i lloc previst en l'annex I.
  
- Les 70 hores del curs es realitzaran en una fase intensiva de 56 hores i en una segona fase pràctica en la que s'elaborarà i presentarà un programa de direcció. Aquesta fase és computable amb 14 hores.
  
- La distribució dels cursos convocats és la següent:
  
a) Sis cursos de 35 places cada u, dirigits al professorat que imparteix docència als centres d'Educació Infantil, de Primària i d'EPA.
  
b) Set cursos de 35 places cada u, dirigits al professorat que imparteix docència als centres d'Educació Secundària i d'Ensenyaments de Règim Especial. De les 35 places oferides en cada un dels cursos, almenys tres places correspondran al professorat que imparteix docència als centres d'Ensenyaments de Règim Especial.
  
- Els 13 cursos oferits es realitzaran als llocs indicats en l'annex I, i que corresponen: tres a la província de Castelló, quatre a la d'Alacant i sis a la de València.
  
- Si algun curs no té un mínim de 20 participants podrà ser anulado des de la Direcció General d'Ordenació i Innovació Educativa i Política Lingüística, a proposta de les comissions de selecció territorial, i passarà a oferir-se en aquella província i nivell en què hi haja major nombre de sol·licituds de participants que complisquen els requisits de la convocatòria.
  
Cinqué. Requisits i condicions de participació
  
1. Els requisits que han de complir els participants són els següents:
  
- Ser funcionari de carrera en la situació de servici actiu i amb destí definitiu en un centre docent públic de nivell no universitari dependent de la Conselleria de Cultura, Educació i Ciència.
  
- No disposar de la titulació especificada en l'annex II del Reial Decret 2.192/1995, de 28 de desembre, pel qual es regula l'acreditació per a l'exercici de la direcció als centres docents públics.
  
- Haver prestat com a mínim tres anys de servicis com a funcionari de carrera del cos docent des del qual s'opta i haver impartit docència durant un període d'igual durada, en un centre que impartisca ensenyaments del mateix nivell educatiu i règim especial. Quedarà exempt d'este requisit el professorat la destinació definitiva del qual siga un centre que no tingué candidats a la direcció en les últimes eleccions a direcció escolar durant el curs acadèmic 1997/98, s'acreditarà a través de la certificació de la secretaria del centre.
  
- Estar exercint docència directa amb alumnes durant el curs 1998/99. Excepcionalment en esta convocatòria, i segons l'apreciació del cap del servei corresponent, el professorat que durant el present curs escolar no está exercint docència directa , però complix els requisits de participació, podrà presentar la sol·licitud amb el vistiplau del cap del servei corresponent.
  
- No haver aconseguit l'acreditació en la relació publicada per les direccions territorials de Cultura i Educació.
  
2. Condicions:
  
- Cada participant concorrerà necessàriament al curs o cursos que s'impartisquen en l'àmbit territorial on estiga ubicat el seu centre de destinació durant el curs 1998/99, a excepció d'aquelles sol·licituds que, per indicació expressa del participant, opten a una plaça en un curs oferit en diferent àmbit territorial on estiga situat el seu centre. Estos casos requerixen l'aprovació de la Direcció General d'Ordenació i Innovació Educativa i Política Lingüística, que s'atorgarà en funció de les sol·licituds i disponibilitats.
  
Sisé. Documentació
  
- Instància de sol·licitud segons el model de l'annex II, dirigida a la Direcció Territorial de Cultura i Educació que corresponga segons la destinació des de la que participa el sol·licitant.
  
- Full de servici certificat per la Direcció Territorial de Cultura i Educació corresponent. En el cas del professorat que pertanyent al cos de secundària podrà estar certificada pel centre on estiga adscrit el sol·licitant. El full de servici estarà tancada amb la data de la convocatòria.
  
- Certificat de la secretaria del centre on conste que durant el curs 1998/99, no va haver candidats a la direcció del centre, sols cas d'estar exempt del requisit sol·licitat en el tercer paràgraf del punt 1 de l'apartat cinqué.
  
- Relació numerada, de la documentació presentada per a l'acreditació dels mèrits acadèmics, professionals o d'altres tipus, seguint l'ordre que apareix en l'annex III de la present Resolució.
  
No seran valorats els mèrits al·legats i no justificats o que es justifiquen fora del termini a què fa referència l'apartat seté de la present Resolució.
  
Seté. Termini i formalització de les sol·licituds
  
1. Les sol·licituds juntament amb la documentació corresponent, es presentaran en el Registre General de la Conselleria de Cultura, Educació i Ciència, en el de les direccions territorials de Cultura i Educació, a les oficines de Correus, sempre que es presenten en sobre obert, per a ser datades i segellades pel funcionari de Correus abans de certificar-les, o en qualsevol altre lloc dels que indica en l'article 38 de la Llei de Règim Jurídic de les Administracions Públiques i del Procediment Administratiu Comú.
  
2. La presentació de sol·licituds s'efectuarà en el termini de 20 dies hàbils a partir de l'endemà de la publicació de la present Resolució en el Diari Oficial de la Generalitat Valenciana.
  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes o qualsevol altre dia que reglamentàriament es declare com a tal, s'entendran prorrogats fins al primer dia hàbil següent.
  
3. Segons l'article 71 de la Llei de Règim Jurídic de les Administracions Públiques i de Procediment Administratiu Comú, si la sol·licitud no té els requisits que indica esta en l'article 70 i els que exigix esta convocatòria, es requerirà a l'interessat perquè, en un termini de 10 dies, esmene la falta o acompanye els documents preceptius. Si no ho fa així, se li considerarà per desistida la seua petició.
  
Huité. Comissió de selecció
  
La selecció de sol·licituds, la realitzarà una comissió en cadascuna de les direccions territorials, als efectes de valorar els mèrits presentats pels participants
  
Estes comissions, d'àmbit territorial, estaran presidides pels subdirectors territorials d'Educació o persona en qui deleguen i formada pels membres, designats pel director territorial:
  
- Dos inspectors/es d'educació.
  
- Dos directors/es o assessors/es de CEFIRE.
  
- Dos directors/as, en actiu, de centres docents públics d'Educació Infantil, de Primària, d'EPA i de Secundària i d'Ensenyaments de Règim Especial.
  
Actuarà com a secretari/a, amb veu però sense vot, un funcionari/a de la direcció territorial.
  
A les reunions de la comissió de selecció podrà assistir, amb veu però sense vot, un/una representant de cada un dels sindicats que formen part de la Mesa Sindical Sectorial d'Educació.
  
Les comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
Nové. Selecció de les sol·licituds. Criteris de selecció
  
Les comissions seleccionadores realitzaran segons el barem que figura en l'annex III de la Resolució, una valoració de les sol·licituds per cada un dels cursos oferits, tenint en compte els següents criteris de selecció:
  
1. Mèrits docents o de suport tècnic (màxim 7 punts).
  
2. Participació en activitats de formació permanent organitzades per les administracions educatives, les universitats o entitats col·laboradores (màxim 4 punts).
  
3. Mèrits acadèmics (màxim 4 punts).
  
4. Servicis prestats des de l'administració educativa relacionats amb l'organització i innovació educativa (màxim 2 punts).
  
En cas d'empat entre els preseleccionats, es dirimirà atenint-se successivament als criteris següents:
  
a) Més puntuació en l'apartat 1 del barem.
  
b) Si l'empat persistix el que tinga més puntuació en el subapartat 1.1 de servicis docents.
  
c) Cas de persistir l'empat s'elegirà el que tinga més anys de servici en la funció docent.
  
Deu. Resolució de la convocatòria
  
Després de l'estudi i la valoració de les sol·licituds s'efectuarà una proposta de resolució tenint en compte la puntuació obtinguda en aplicació del barem a què fa referència l'apartat nové i del nombre de places oferit.
  
Admeses les instàncies i baremada la documentació, tenint en compte la puntuació obtinguda i el nombre de places, les comissions de selecció, elevaran una proposta d'admesos i exclosos, en cada un dels cursos, per a la seua aprovació provisional per la Direcció General d'Ordenació i Innovació Educativa i Política Lingüística. Les mencionades llistes es publicaran als taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels Centres de Formació, Innovació i Recursos Educatius de la Comunitat Valenciana (CEFIRE).
  
Es donarà un termini de 10 dies naturals per a presentar al·legacions i es dirigiran a la Comissió de Selecció amb seu a la Direcció Territorial de Cultura i Educació corresponent.
  
Les al·legacions es poden presentar per fax en cada una de les direccions territorials, sent el número d'Alacant el 965 93 50 75, el fax de Castelló és 964 58 07 6 i el de València 96 386 65 82. Tal determinació s'establix sense perjuí de la seua presentació pels altres mitjans i en els altres llocs establits en l'article 38 de la Llei 30/1992 de 26 de novembre.
  
Transcorregut este termini, una vegada estudiades, i si procedix, ateses estes al·legacions, les comissions de selecció elevaran proposta definitiva a la Direcció General d'Ordenació i Innovació Educativa i Política Lingüística, amb indicació dels participants seleccionats. La Direcció General d'Ordenació i Innovació Educativa i Política Lingüística procedirà a través d'una resolució a la publicació definitiva.
  
Onze. Avaluació i certificat
  
Per a l'avaluació dels treballs pràctics sobre un projecte de direcció presentat pels participants es reunirà una comissió d'avaluació, designada pel director general d'Ordenació i Innovació Educativa i Política Lingüística, i de la que formaran part un nombre de membres imparells i no inferior a tres. Esta comissió tindrà com a funcions:
  
1. Aprovar els treballs pràctics presentats i elaborar l'informe corresponent.
  
2. Proposar el certificat amb qualificació d'apte per a poder exercir la funció directiva de cada un dels participants si el participant assistix, almenys, al 85% de les hores totals, i la valoració final global del curs és d'apte.
  
Dotze
  
Contra la present resolució, que no esgota la via administrativa, es podrà interposar recurs ordinari davant del conseller de Cultura, Educació i Ciència, en el termini d'un mes a partir de la data de la seua publicació en el Diari Oficial de la Generalitat Valenciana, segons l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.